Lai He

Lai He (賴和) 
Piharatengan to kapatay ni Lai He i 1/31 (賴和逝世紀念日1/31)

Ira ko cecay romi’ad, ira ko cecay fafahiyan no yincumin nai Poli, halafinay ko adada a caay ka nga’ay, awaay ko sapaising a payso, na pakatengil ira ko kalasini’adaay ising itira i Canghua ci Lai He saan, saka naitira i Poli rakat saan a tayra i Canghua mikilim ci LaiHe isingan. Oya ngataay no paisingan a tamdamdaw miliyok minengneng toya “Huana” a tamdaw, kaketeren ni LaiHe milaplap.

Sasongila’ han to ni Lai He misapinang ko adada noya fafahiyan a yincumin, tafo han ko sapaiyo pafeli i cingraan, caay piala to payso to pipaisingan, pafelien ho to 50 limood koya yincumin, sakalic to paso a minokay, akaa rakat saan minokay han ko paro’ot.

Hakowaay ko 50 payso? Dotocen ko ni akong ako to kalasingsi a lifon to cecay folad 30 k payso, pakasadak ho ci Lai He to rafasay foladan no kalasingsi pafeli toya marorayay a yincumin.

I 1894 miheca masofoc ci Lai He i Canghua.

Masawad ci Lai He nai Gabanazu ika daigaku Taywan (aniniay Taywan daykako ikayin). Ira ci Du Congming, Weng Junming ko cefang ningra mitilid itiya, o safa ho to liyad ningra ci Jiang Weishui.

O kalasini’adaay to tamdaw a mitiliday ising cingra itiya.

’Aloman ko caayay ka pakasadak to sapaising to payso a adadaay tamdaw, patahtah sa papitadah cangraan, I’ayaw sato no pafilongan pafeli han aca, maraod sato ko romi’ad caayay patiko to nitadahan payso haemin han to ningra mitodoh. Ira ko makalahay mitakop patiko i, wangawang sa to kamay ci Lai He, awaayto matodoh to ako han ningra koya nitadahan a kami, caen to patiko han ningra.

Masamatira ko demak ni Lai He, naikoran ningra awaay ko materekay nisidayan a maamaan a dafongan, ikor masiday ko tadah ’ofadan payso to nicaliwan.

Ira ko cecay, oya masafena’ay ko toros a wawa, hinokop sa ci Lai He to tireng o ngoyos ko sapiceloh to fena’, ta loalo’ sato ngoyos misiwtok. Oni sa a wawa nai kaemangan tangasa kato’asan, to mihecahecaan tayra i pitademan mita’ong ci Lai Hean. Sacisowal sa: “Paroot ko mama ako itiya takowan, o tadasini’adaay ita ci “He asien” tamdaw, da’oc no ’orip aka tawalen” saan.

Caay ka dengan pipa’orip ni Lai He, halo mipa’oripay to kitakit. mikihatiya to sakerid ni Lin Xiantang aci Jiang Weishui to Taywan ponka yofayof, Taywan laocan patireng to pingitangitan a onto, mikehar cingra to maomaahay, matayalay onto.

O kailoan no micalapay mikowan a Dipong, kinatosa marepet a rofoen, nai “demak no imeng” a masadak i, hamhamen no finawlan ko pinokay ningra.

Ira ko pitoay rowis a ’olc “pinokay marofo”, ini ko nitilidan ni Lai He:

Marofirof ko nga’ay to tatiihay, o sapiliyang to saki’orip to da’oc. Cima ko mafana’ay to kacacefis no tao a minengneng, matiya o katapi’ i kaaloodan ko nokay.

Mikihatiya patireng ci Lai He to “finawlan sinpon no Taywan”, malacitodongay to sakiponkaan to tilid. Mafenekay to to’asan a ’olic, palowad to fa’elohay tilidan. Kadofah ko ni’olican, tilidan ningra, saka masowal o “mama no fa’elohay tilidan no Taywan” han ko pangangan. O nitilidan ningra saheto o pikihar to marorayay finawlan, wata ko piliyang to micalapay mikowan a Dipong. Ira ko pasowalay tamdaw o “Lu Xun no Taywan” sa ko patinako cingraan.

O satadamaanay nitilidan ningra “o cecay satingting”, “caay ko nga’ayay a pafilong”, “nga’ayay pikokso tamdaw a kimad”, “liwadiway demak”, fa’elohay ’olic ira “kalaliyas a ’olic”, “katapi’elalan a kinalefoh: paini to cefang i Elinay a kacidemak”, “kararoman ’olic no Nanko”, “maoahay tamdaw”, “kasiniadaan pakoyocay fafahiyan”, “radiw no maomahay”, “laling no maomahay”, “kasi’enawan fa’eloh ko nilitodan”.

Ira ko “’olic no timolay kitakit” o piliyang to lalood i Wushe a tilid; patinako to nisamsaman no Dipong a “o cecay a satingting” nao pikowan to’ek ho ni Lee Tenghui mapateli i hong no kocong itiya.

I 1932 miheca, lekapoten ningra ci Ye Rongzhong aci Guo Qiusheng patireng midemak to “Nanyin” casi, palowad to cifaloco’ay to sakitilid no Taywan a mitiliday tamdaw no Taywan. Caay kahalafin ko nikasadak to saka tosa ningra nai pirofoan, masamo’ to ko tireng ni Lai He, i 1943 miheca 1 folad 31 romi’ad, ciadada to faloco’ a mapatay.

Nao sowal ni Lai He: “O macodahay tamdaw kao mo’ecelay ko sapilood”. Ano caayay ko marataray mapatay a macodahay tamdaw kao mo’ecelay ko milooday, matiniay a mafenekay tamdaw, latek ikoran no lalood caay pakaliyas to 228 demak ato katalawan a sakapatay latek.

Mitiliday ci Li Xiaofeng

Mifalicay ci Masao Nikar